
Euroopan parlamentti, joka
–	ottaa huomioon komission ehdotuksen Euroopan parlamentille ja neuvostolle (COM(2021)0281),
–	ottaa huomioon Euroopan unionin toiminnasta tehdyn sopimuksen 294 artiklan 2 kohdan ja 114 artiklan, joiden mukaisesti komissio on antanut ehdotuksen Euroopan parlamentille (C9-0200/2021),
–	ottaa huomioon Euroopan unionin toiminnasta tehdyn sopimuksen 294 artiklan 3 kohdan,
–	ottaa huomioon Euroopan talous- ja sosiaalikomitean 20. lokakuuta 2021 antaman lausunnon[footnoteRef:1], [1:  	EUVL C 105, 4.3.2022, s. 81.] 

–	ottaa huomioon alueiden komitean 13. lokakuuta 2021 antaman lausunnon[footnoteRef:2], [2:  	EUVL C 61, 4.2.2022, s. 42.] 

–	ottaa huomioon asiasta vastaavan valiokunnan työjärjestyksen 74 artiklan 4 kohdan mukaisesti hyväksymän alustavan sopimuksen sekä neuvoston edustajan 6. joulukuuta 2023 päivätyllä kirjeellä antaman sitoumuksen hyväksyä Euroopan parlamentin kanta Euroopan unionin toiminnasta tehdyn sopimuksen 294 artiklan 4 kohdan mukaisesti,
–	ottaa huomioon työjärjestyksen 59 artiklan,
–	ottaa huomioon sisämarkkina- ja kuluttajansuojavaliokunnan, oikeudellisten asioiden valiokunnan ja kansalaisvapauksien sekä oikeus- ja sisäasioiden valiokunnan lausunnot,
–	ottaa huomioon teollisuus-, tutkimus- ja energiavaliokunnan mietinnön (A9-0038/2023),
1.	vahvistaa jäljempänä esitetyn ensimmäisen käsittelyn kannan;
2.	panee merkille tämän päätöslauselman liitteenä olevat komission lausumat;
3.	pyytää komissiota antamaan asian uudelleen Euroopan parlamentin käsiteltäväksi, jos se korvaa ehdotuksensa, muuttaa sitä huomattavasti tai aikoo muuttaa sitä huomattavasti;
4.	kehottaa puhemiestä välittämään parlamentin kannan neuvostolle ja komissiolle sekä kansallisille parlamenteille.

(Euroopan parlamentin ja neuvoston päästyä sopimukseen parlamentin kanta vastaa lopullista säädöstä, asetusta (EU) 2024/1183.)



LAINSÄÄDÄNTÖPÄÄTÖSLAUSELMAN LIITE
Komission lausuma 45 artiklasta asetuksen (EU) 2024/1183 hyväksymisen yhteydessä[footnoteRef:3] [3:  	EUVL L, 2024/1183, 30.4.2024, ELI: http://data.europa.eu/eli/reg/2024/1183/oj] 

Komissio on tyytyväinen saavutettuun yhteisymmärrykseen, jolla sen mielestä selvennetään sitä, että verkkoselainten on varmistettava tuki verkkosivustojen todentamisen hyväksytyille varmenteille sekä niiden yhteentoimivuus, minkä tarkoituksena on ainoastaan verkkosivuston omistajan henkilöllisyystietojen esittäminen käyttäjäystävällisellä tavalla. Komissio katsoo, että tämä velvoite ei määritä tällaisten henkilöllisyystietojen esittämisessä käytettyjä menetelmiä.

Komissio on tyytyväinen saavutettuun yhteisymmärrykseen, jolla sen mielestä selvennetään sitä, että verkkoselainten velvollisuus tunnustaa verkkosivustojen todentamisen hyväksytyt varmenteet ei aseta rajoituksia selainten omille turvallisuusperiaatteille ja että ehdotuksen 45 artikla mahdollistaa sen, että verkkoselaimet jatkavat omien menettelyjensä ja kriteeriensä soveltamista, jotta voidaan suojata verkkoviestinnän yksityisyyttä ja säilyttää se käyttäen salausta ja muita soveltuviksi osoitettuja menetelmiä. Komissio katsoo, että ehdotetussa 45 artiklassa ei aseteta velvoitteita tai rajoituksia sille, miten verkkoselaimet muodostavat salattuja yhteyksiä verkkosivustoihin tai todentavat näiden yhteyksien muodostamisessa käytetyt salausavaimet.

Komissio muistuttaa, että paremmasta lainsäädännöstä 13. huhtikuuta 2016 tehdyn Euroopan parlamentin, Euroopan unionin neuvoston ja Euroopan komission välisen toimielinten sopimuksen 28 kohdan mukaisesti komissio hyödyntää asiantuntijaryhmiä, kuulee sidosryhmiä kohdennetusti ja järjestää julkisia kuulemisia tarvittaessa.

Komission lausuma tietojen havaitsemisen estämisestä asetuksen (EU) 2024/1183 hyväksymisen yhteydessä[footnoteRef:4] [4:  	EUVL L, 2024/1183, 30.4.2024, ELI: http://data.europa.eu/eli/reg/2024/1183/oj] 

Komissio on tyytyväinen saavutettuun yhteisymmärrykseen ja katsoo sen vahvistavan, että tällä muutosasetuksella ei mahdollisteta sitä, että lompakon tarjoajat voisivat käsitellä eurooppalaiseen digitaalisen identiteetin lompakkoon sisältyviä tai sen käytöstä saatavia henkilötietoja muihin tarkoituksiin kuin lompakkopalvelujen tarjoamiseen.

Komissio suhtautuu myönteisesti myös siihen, että muutosasetuksen johdanto-osan 11 c kappaleeseen on sisällytetty tietojen havaitsemisen estämisen käsite, jonka pitäisi estää lompakon tarjoajia keräämästä ja näkemästä yksityiskohtaisia tietoja käyttäjien päivittäisistä transaktioista. Komissio katsoo tämän käsitteen tarkoittavan sitä, että eri palvelujen välillä ei pitäisi olla mahdollista korreloida tietoja käyttäjien jäljittämiseksi tai seuraamiseksi tai henkilön toiminnan, kiinnostuksenkohteiden tai tottumusten määrittämiseksi, analysoimiseksi ja ennakoimiseksi.

Samalla komissio toteaa, että eurooppalaisten digitaalisen identiteetin lompakoiden tarjoajat voivat asetuksen (EU) 2016/679 mukaisesti päästä tiettyihin henkilötietoryhmiin käyttäjän nimenomaisella suostumuksella, esimerkiksi varmistaakseen lompakkopalvelujen tarjoamisen jatkuvuuden tai suojellakseen käyttäjiä näiden palvelujen tarjoamiseen kohdistuvilta häiriöiltä. Nämä tiedot olisi rajoitettava siihen, mikä on tarpeen kutakin erityistarkoitusta varten.

